KYK: Gayle smyt kolf in woede weg | Netwerk24
Hoewel Chris Gayle Vrydag sy paaltjie net duskant 'n honderdtal verloor het, het hy wel sy naam in die rekordboeke geskryf deur die eerste speler te word om 1 000 sesse in T20-krieket te moker.
Chris Gayle tydens die Karibiese Premierliga in 2019. Foto: Getty Images
Dié 41-jarige boorling van Jamaika speel tans vir die Kings XI Punjab in die Indiese Premierliga (IPL). Vrydag was Gayle, wat op nommer drie gaan kolf het, in 'n verwoestende bui en het slegs 63 balle benodig om daardie 99 aan te teken. Sy beurt het agt sesse en ses viere ingesluit.
Dit was egter nie genoeg om 'n sege aan sy span oor die Rajasthan Royals in Abu Dhabi te besorg nie. Die Royals het met sewe plaatjies gewen.
Gayle spog met 13 572 lopies in 410 T20-wedstryde – die enigste speler wat al die 13 000-kerf verbygesteek het. Hy spog ná dese met 1 001 sesse in die kortste formaat van die spel.
"Ek is net dankbaar dat ek op die ouderdom van 41 steeds die bal so goed kan slaan. Baie toewyding en harde werk oor die afgelope jare het vrugte afgewerk. Ek is baie dankbaar," sê Gayle.
Sy oorheersing word onderstreep deur die feit dat die speler wat met die tweede meeste sesse spog, Kieron Pollard, 690 sesse in 524 T20-wedstryde gemoker het.
Maar daar was ook 'n bietjie bitter vir Gayle so saam met die mylpaal. Hy is skoongeboul deur Jofra Archer toe hy so byna sy 23ste honderdtal in die formaat behaal het.
Hy het effens kop verloor, sy kolf weggesmyt, voordat hy homself reggeruk, Archer se hand geskud en die pad kleedkamer toe aangedurf het.
Maar die ringkoppe van die IPL was nie beïndruk nie, en het die Windie met 10% van sy wedstrydgeld beboet. – Reuters